 Bishii janaayo sanadkii 1991-kii markii Jabhadihii qabaaílka ku dhisnaa iyo dowladdii keli-taliska ku dhisnayd ay isku fara saareen gudaha magaalada Muqdisho waxaa bilowday dilal aad u fool xun oo loo geystay aqoonyahano aad u badan, saraakiil maamul iyo kuwo ciidan, ganacsato, odayaasha dhaqanka, dhallinyaradii iyo cid kasta oo bulshada ka mid ahayd, kuwaasi oo qaab qabiil loo ugaarsanayey, dalkiina waxaa kala xir-xirtey jabhado qaab beeleed ku dhisnaa, kuwaasi oo ilaa maanta marba weji cusub ku howl-gelaya, falalkaasi oo ay xigeen dagaaladii la magac baxay 4-ta bilood ee Muqdisho ka dhacay, kuwaasi oo shacabkii lagu laayey madaafiicda ka sokow sababay dilal ugaarsi ah oo lagu laayey boqolaal ka mid ahaa indhaha bulshada, iyadoo dilkooda lagu baneysanayey qabiilka ay ka soo jeedaan oo keli ah. 